DEN EUROPÆISKE CENTRALBANKS UDTALELSE

af 25. marts 2022

om et forslag til forordning om ændring af forordning (EU) nr. 549/2013 om det europæiske national- og regionalregnskabssystem i Den Europæiske Union

(CON/2022/12)

(2022/C 218/02)

Indledning og retsgrundlag

Den Europæiske Centralbank (ECB) modtog henholdsvis den 3. og 28. januar 2022 en anmodning fra Europa-Parlamentet og Rådet for Den Europæiske Union om en udtalelse om et forslag til Europa-Parlamentets og Rådets forordning om ændring af forordning (EU) nr. 549/2013 og om ophævelse af 11 retsakter omhandlende nationalregnskaber (1) (herefter »forordningsforslaget«).

ECB’s kompetence til at afgive udtalelse fremgår af artikel 127, stk. 4, og artikel 282, stk. 5, i traktaten om Den Europæiske Unions funktionsmåde sammenholdt med traktatens artikel 127, stk. 2, og artikel 3 i statutten for Det Europæiske System af Centralbanker og Den Europæiske Centralbank (herefter »ESCB-statutten«), idet forordningsforslaget vedrører ECB’s kompetence i henhold til ESCB-statuttens artikel 5 til at indsamle den statistiske information, der er nødvendig for at udføre Det Europæiske System af Centralbankers (ESCB) opgaver og, hvor det er nødvendigt, bidrage til harmoniseringen af de regler og praksis for indsamling, udarbejdelse og distribution af statistikker inden for dens kompetenceområder. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB’s Styrelsesråd.

1. Generelle bemærkninger

1.1. ESCB og Det Europæiske Statistiske System (ESS) arbejder tæt sammen for at minimere indberetningsbyrden og sikre den sammenhæng, der er nødvendig for at udarbejde europæiske statistikker ( 2 ) . Samarbejdet mellem ESCB og ESS reguleres yderligere af relevante aftaler mellem ESCB og ESS, såsom aftalememorandummet om samarbejde mellem medlemmerne af ESCB og ESS ( 3 ) , der dækker områder med fælles ansvar eller fælles interesse, dvs. betalingsbalancestatistik, finansiel statistik, statistik over offentlige finanser, makroøkonomisk statistik og nationalregnskaber. Selv om medlemmerne af ESCB og ESS opfylder deres eget statistiske ansvar i henhold til særskilte retlige rammer ( 4 ) , er ændringer af Europa-Parlamentets og Rådets forordning (EU) nr. 549/2013 ( 5 ) (herefter »ESA 2010-forordningen«), i betragtning af den indbyrdes afhængighed mellem ESCB’s statistiske ramme og ESS, relevante for ESCB’s statistiske rapporteringskrav, navnlig inden for områder, hvor de har fælles ansvar eller fælles interesse ( 6 ) . Desuden anvendes ESA 2010-forordningen som reference i forskellige retsakter i ECB’s statistiske retlige ramme. Ændringer af ESA 2010-forordningen kan derfor få konsekvenser for ECB’s statistiske retlige ramme.

1.2. Som producent og bruger af europæiske statistikker hilser ECB generelt forordningsforslagets ændring af ESA 2010-forordningen velkommen som et skridt i retningen af en yderligere forbedring af nationalregnskabets kvalitet. Da ESA 2010-forordningen udgør kernen i de makroøkonomiske europæiske statistikker, spiller den en afgørende rolle for ECB’s og Eurosystemets forskellige opgaver, såsom pengepolitisk analyse og udarbejdelse af økonomiske og finanspolitiske fremskrivninger ( 7 )

1.3. ECB glæder sig over styrkelsen af datakonsistensen, som indføres med forordningsforslaget, på tværs af forskellige tabeller, der er indberettet i henhold til ESA 2010-indberetningsprogrammet. Samtidig er fuldstændige og rettidige nationalregnskabsdata, navnlig for medlemsstaterne i euroområdet, af afgørende betydning for ECB. I den forbindelse sikrer det foreslåede ESA 2010-indberetningsprogram en god balance mellem de indberettede nationale datas rettidighed, fuldstændighed og konsistens ( 8 )

1.4. ECB glæder sig endvidere over, at den forordningsforslaget tilpasser ESA 2010-forordningen til den reviderede klassificering af individuelt forbrug efter formål ( 9 ) , da dette sikrer dataenes sammenlignelighed mellem landene og fastholder deres relevans for brugerne.

2. Specifikke bemærkninger Bilag 2 til forordningsforslaget

2.1. ECB er generelt enig i ændringerne af ESA 2010-indberetningsprogrammet i bilag 2 til forordningsforslaget, dog med forbehold af følgende specifikke bemærkninger.

2.2. ECB glæder sig over medtagelsen af den frivillige indberetning af flash-estimater af kvartalsvis bruttonationalprodukt (BNP) og beskæftigelse (tabel 1F), der anvendes til offentliggørelse af aggregater for euroområdet efter udgangen af referencekvartalet ( 10 ) . Disse flash-estimater er af stor betydning for ECB i forbindelse med analysen af den økonomiske vækst i euroområdet og den underliggende dynamik.

2.3. For så vidt angår genindberetningen af de kvartalsvise nationalregnskabers vigtigste aggregater (tabel 1Q) tre måneder efter referencekvartalet, kan dette fremme konsistensen på tværs af tabeller og frekvenser. I den forbindelse opfordrer ECB Kommissionen (Eurostat) til at undersøge virkningen af sådanne genindberetninger af nationale data på hyppigheden af og tidsplanen for offentliggørelsen af de kvartalsvise vigtigste BNP-aggregater for euroområdet. Navnlig kan den nye bestemmelse gøre det muligt at tage skridt til at forbedre den rettidige offentliggørelse af de endelige data for euroområdet senest 100 dage efter udgangen af referencekvartalet.

2.4. ECB glæder sig over indberetningen af nye data om transaktioner med Den Europæiske Unions institutioner og organer (tabel 2 om de vigtigste årlige aggregater for offentlig forvaltning og service og dens delsektorer) og tilskynder Kommissionen (Eurostat) til at indsamle regnskaberne for de europæiske institutioner, der er klassificeret i den offentlige sektor, i fuldt samarbejde mellem proceduren i forbindelse med uforholdsmæssigt store underskud og nationalregnskabsstatistikken. Lanceringen af NextGenerationEU taler også for en revision og udarbejdelse af EU-institutionernes regnskaber for at sikre en solid statistisk og analytisk ramme.

2.5. Der indføres med bilag 2 til forordningsforslaget et nyt krav om, at medlemsstaterne senest fire måneder efter årets udgang skal indsende årsregnskaber efter sektor (tabel 6) og årlige balancer for finansielle aktiver og passiver (tabel 7) til Kommissionen (Eurostat). Ovennævnte poster, som i henhold til forordningsforslaget indberettes til Kommissionen (Eurostat) hvert år, indgår også i Den Europæiske Centralbanks retningslinje 2014/3/EU (ECB/2013/24) ( 11 ) , hvorefter centralbankerne i Eurosystemet skal indberette kvartalsvise finansielle konti til ECB. Disse rettidige kvartalsdata indberettes hvert kvartal af ECB til Kommissionen (Eurostat) og er med nogle få undtagelser i overensstemmelse med de årlige data, der kræves i henhold til forordningsforslaget.

2.6. Hvert kvartal udarbejder og offentliggør ECB og Kommissionen (Eurostat) i fællesskab de integrerede konti for euroområdet, der dækker de finansielle og ikke-finansielle konti for euroområdets institutionelle sektorer. ESA 2010-indberetningsprogrammet er en vigtig statistisk kilde til udførelsen af denne opgave. Derfor glæder ECB sig især over, at forordningsforslaget bevarer tilgængeligheden af ikke-finansielle kvartalsregnskaber efter sektor (tabel 801) og kvartalsvise finansielle konti og balancer for den offentlige forvaltning og service (tabel 27) for medlemsstaterne i euroområdet 85 dage efter udgangen af referencekvartalet. Tilvejebringelsen af disse rettidige og pålidelige kvartalsdata er en høj prioritet for ECB.

2.7. ECB anerkender, at det er vigtigt at tilpasse det europæiske nationalregnskabssystem til den økonomiske udvikling og nye brugerbehov. ECB tilskynder derfor med henblik på politikanalyse til en mere fuldstændig og obligatorisk indberetning til brug for statistikker over informations- og kommunikationsteknologiers investeringer og anlægsaktiver opdelt efter økonomisk aktivitet, hvor det er relevant. Det drejer sig om hovedaggregater i nationalregnskabet (tabel 1A) og kvartalsvis (tabel 1Q), krydsklassifikation af faste aktiver efter økonomisk aktivitet og aktiv (tabel 20) og krydsklassifikation af faste bruttoinvesteringer efter økonomisk aktivitet og aktiv (tabel 22). ECB foreslår desuden at medtage obligatorisk indberetning af halvvarige og ikke-varige data og tjenester i tabel 1Q samt som minimum en frivillig indberetning af jord under bygninger og anlæg i balancerne for ikke-finansielle aktiver i tabel 26.

Udfærdiget i Frankfurt am Main, den 25. marts 2022. Christine LAGARDE Formand for ECB

(1) COM(2021) 776 final.

(2) Jf. artikel 2a i Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (EFT L 318 af 27.11.1998, s. 8).

(3) Memorandum of Understanding on the Cooperation between the Members of the European Statistical System and the Members of the European System of Central Banks, 24. april 2013, tilgængelig på ECB’s websted www.ecb.europa.eu.

(4) Jf. afsnit 3 i Den Europæiske Centralbanks udtalelse CON/2011/44 af 19. maj 2011 om et forslag til Europa-Parlamentets og Rådets forordning om det europæiske national- og regionalregnskabssystem i Den Europæiske Union (EUT C 203 af 9.7.2011, s. 3). Alle ECB’s udtalelser er offentliggjort i EUR-Lex.

(5) Europa-Parlamentets og Rådets forordning (EU) nr. 549/2013 af 21. maj 2013 om det europæiske national- og regionalregnskabssystem i Den Europæiske Union (EUT L 174 af 26.6.2013, s. 1).

(6) Jf. afsnit 7 i udtalelse CON/2011/44.

(7) Jf. afsnit 1 i udtalelse CON/2011/44.

(8) Bilag 2 til forordningsforslaget om ændring af bilag B til ESA 2010-forordningen.

(9) Bilag 1 til forordningsforslaget om ændring af bilag A til ESA 2010-forordningen.

(10) De foreløbige BNP-skøn offentliggøres 30 og 45 dage efter udgangen af referencekvartalet. Flash-estimaterne over beskæftigelse offentliggøres 45 dage efter udgangen af referencekvartalet.

(11) Den Europæiske Centralbanks retningslinje 2014/3/EU af 25. juli 2013 om Den Europæiske Centralbanks statistiske rapporteringskrav inden for kvartalsvise finansielle sektorkonti (ECB/2013/24) (EUT L 2 af 7.1.2014, s. 34).